Návrh

na skrátené legislatívne konanie o vládnom návrhu zákona, ktorým sa  mení a dopĺňa zákon Národnej rady Slovenskej republiky č.387/1996  Z. z. o zamestnanosti v znení neskorších predpisov
–––––––––––––––––––––––––––––––––––––––––––––––––––––––––––––––––––––––––––

	Podľa čl. 35 Ústavy Slovenskej republiky majú občania právo na prácu. Štát v primeranom rozsahu hmotne zabezpečuje občanov, ktorí nie z vlastnej viny nemôžu toto právo vykonávať. Riešenie vysokej miery nezamestnanosti je v súčasnej dobe jednou z naliehavých priorít hospodárskej politiky. 

	Vychádzajúc z napätosti zdrojov štátneho rozpočtu je potrebné prijať niektoré opatrenia na zníženie výdavkov štátneho rozpočtu aj prostredníctvom zmien zákona Národnej rady Slovenskej republiky č. 387/1996 Z. z. o zamestnanosti v znení neskorších predpisov.

	Preto sa navrhuje zmeniť financovanie tvorby garančného fondu, tak že výška sumy účelovej dotácie zo štátneho rozpočtu bude určená zákonom o štátnom rozpočte na príslušný kalendárny rok a u vybraných nástrojov aktívnej politiky trhu práce sa navrhuje zmeniť obligatórny charakter účelovej dotácie zo štátneho rozpočtu na jej fakultatívny charakter s možnosťou spoluúčasti financovania týchto vybraných nástrojov aktívnej politiky trhu práce z prostriedkov Národného úradu práce. Súčasne sa navrhuje aj sprísnenie podmienok evidovaných nezamestnaných občanov hľadajúcich zamestnanie na zotrvanie v evidencii vedenej okresným úradom práce.

Zníženie výdavkov štátneho rozpočtu vynakladaných na tvorbu garančného fondu a na obligatórnu participáciu štátu na financovaní niektorých nástrojov aktívnej politiky trhu práce umožňuje priaznivá situácia v hospodárení Národného úradu práce.

	Navrhované úpravy podmieňujú vyvážené zostavenie štátneho rozpočtu a verejných rozpočtov tak, aby sa tento systém nedostal do nerovnováhy, nakoľko v opačnom prípade by schodok verejných rozpočtov negatívne ovplyvnil ekonomické podmienky Slovenskej republiky v roku 2003 s možným dopadom na menovú pozíciu Slovenskej republiky.

	Vzhľadom na uvedené sa odporúča, aby vláda Slovenskej republiky prerokovala a následne predložila Národnej rade Slovenskej republiky návrh zákona spolu s návrhom zákona o štátnom rozpočte na rok 2003.
 
	Z vyššie uvedených dôvodov je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, aby nedošlo k značným hospodárskym škodám, navrhnúť Národnej rade Slovenskej republiky, uzniesť sa na skrátenom legislatívnom konaní o vládnom návrhu zákona, ktorým sa mení a dopĺňa zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov.